Document ID: 32013D0784

KOMMISSIONENS GENNEMFØRELSESAFGØRELSE
af 18. december 2013
om ændring af standardsundhedscertifikat I, II og III til brug ved samhandelen inden for Unionen med får og geder til slagtning, opfedning og avl, der er fastsat i bilag E til Rådets direktiv 91/68/EØF
(meddelt under nummer C(2013) 9208)
(EØS-relevant tekst)
(2013/784/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet (1), særlig artikel 14, stk. 2, og
ud fra følgende betragtninger:
(1)
Ved direktiv 91/68/EØF er der fastsat dyresundhedsmæssige betingelser for samhandelen med får og geder inden for Unionen. Det foreskriver bl.a., at får og geder under transport til bestemmelsesstedet skal ledsages af et sundhedscertifikat, der er i overensstemmelse med model I, II eller III i bilag E.
(2)
Ved Europa-Parlamentets og Rådets forordning (EF) nr. 999/2001 (2) er der fastsat regler for forebyggelse af, kontrol med og udryddelse af transmissible spongiforme encephalopatier (TSE) hos kvæg, får og geder. I bilag VII til nævnte forordning er der fastsat foranstaltninger til kontrol med og udryddelse af TSE. I kapitel A i bilag VIII til samme forordning er der fastsat betingelser for samhandelen inden for Unionen med levende dyr, sæd og embryoner. Kapitel A i bilag VIII til forordning (EF) nr. 999/2001 blev for nylig ændret ved Kommissionens forordning (EU) nr. 630/2013 (3).
(3)
For at afspejle kravene vedrørende samhandel inden for Unionen med får og geder til opfedning og avl, der er fastsat i forordning (EF) nr. 999/2001, som ændret ved forordning (EU) nr. 630/2013, blev standardsundhedscertifikat II og III i bilag E til direktiv 91/68/EØF for nyligt ændret ved Kommissionens gennemførelsesafgørelse 2013/445/EU (4).
(4)
I forbindelse med denne ændring blev muligheden for under visse betingelser at flytte får og geder til avl til medlemsstater med et godkendt bekæmpelsesprogram for klassisk scrapie ved en fejltagelse udeladt. Derfor bør del II, punkt II.9, i standardsundhedscertifikat III til brug ved samhandelen inden for Unionen med får og geder til avl i bilag E til direktiv 91/68/EØF ændres.
(5)
I standardsundhedscertifikat II til brug ved samhandel inden for Unionen med får og geder til opfedning og i standardsundhedscertifikat III til brug ved samhandelen inden for Unionen med får og geder til avl i bilag E til direktiv 91/68/EØF er det for at fjerne enhver tvivl endvidere nødvendigt at revidere visse referencer til forordning (EF) nr. 999/2001.
(6)
Standardsundhedscertifikat II og III i bilag E til direktiv 91/68/EØF bør derfor ændres for korrekt at afspejle kravene vedrørende samhandel inden for Unionen med får og geder til opfedning og avl, der er fastsat i forordning (EF) nr. 999/2001, som ændret ved forordning (EU) nr. 630/2013.
(7)
For at sikre en konsekvent terminologi i alle standardsundhedscertifikaterne til brug ved samhandelen inden for Unionen med får og geder, der er fastsat i bilag E til direktiv 91/68/EØF, bør disse standardsundhedscertifikater ændres og erstattes af standardsundhedscertifikat I, II og III i bilaget til denne afgørelse.
(8)
Direktiv 91/68/EØF bør derfor ændres.
(9)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilag E til direktiv 91/68/EØF erstattes af teksten i bilaget til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 18. december 2013.

Labels: 0
3
6